runetrust/blame-folketinget-dk huggingface dataset:
Anne Paulin (S), 2020-11-06:
Det bunder i, at EU's kvotedirektiv fjerner muligheden for, at kvoteomfattede virksomheder kan anvende FN-kreditter i målopfyldelsen for 2021, samt at der ikke på nuværende tidspunkt er et FN-retligt grundlag for godkendelse af nye Kyotokreditprojekter efter 2020.
Henning Hyllested (EL), 2015-04-16:
Jeg synes, at det fører for vidt at komme ind i diskussionen her omkring det spørgsmål, at der er en landsdækkende overenskomst på området, at den landsdækkende overenskomst, der kan henvises til i de nye formuleringer, som er på vej i lovforslaget, faktisk tager højde for den skelnen, der er imellem provisionsaflønning på, lad os kalde det det almindelige taxiområde, altså kørsel efter taxameter, og så timeaflønning for OST-kørsel, limousinekørsel og sygetransport, og det vil vi gerne have helt på plads.
Pia Kjærsgaard (DF), 2005-06-07:
Jeg anerkender hr. Svend Aukens ordførertale, og jeg anerkender, at man som politiker siger, at man synes, det er en god – nu siger hr. Svend Auken traktat, vi andre siger forfatning – at det, der står i den, er godt, og at man ønsker, at der stemmes ja til den.
Lars Boje Mathiesen (NB), 2022-05-10:
Hvis jeg nu siger, at det er et tal, som i hvert fald ifølge de beregninger, som jeg har, ligger på 3 mia. kr., så vil det, ved at det koster statskassen 500 mio., faktisk give ca. 3 mia. mere i lommen til danskerne, befolkningen generelt set.
Morten Østergaard (RV), 2007-04-19:
Men jeg vil også godt sige, at det, som vi hører fra hr. Søren Krarup fra talerstolen og i medierne i dag, jo er et udtryk for, hvor vi er kommet til i Danmark, hvor vi har bragt vores ytringsfrihed hen, nemlig der, hvor man kan gøre sig til dommer over andre folks religion, skære alle folk over en kam.
Anders Fogh Rasmussen (V), 2006-01-31:
Det, jeg har forsøgt at sætte fokus på i det, jeg har sagt til dagbladet Politiken i går, er, at vi nu i EU skal koncentrere os om praktisk politik, der er til gavn for borgerne, i stedet for at være så optagede af alt det der med traktater og processer og paragraffer og artikler.
Jens Kirk (V), 2000-12-13:
Jeg skal ikke kommentere, at Folketingets præsidiemedlem fra Folketingets talerstol siger, at vi ikke kan koge mere suppe på det her, men dog konstatere efter den lille disput med den radikale ordfører, at der er ikke meget kød på det her. Vi kan sige, at den radikale skattepolitik er meget diffus.
Jens Peter Vernersen (S), 2003-05-09:
Skatteministeren har stået her og forklaret, at verden ser helt anderledes ud, men når skatteministeren så bliver foreholdt, hvordan det virkelig er, siger han: Nå ja, det er der nok heller ikke noget at gøre ved, det var nok heller ikke så slemt, og de fik jo nok også kompensation.
Elisabeth Geday (RV), 2007-04-19:
Jeg tror, det kom noget bag på statsministeren, at det rent faktisk forholdt sig sådan, og derfor har han så lagt pres på sin beskæftigelsesminister, som ellers er, hvad jeg vil kalde kontanthjælpsloftsfundamentalist, og det har han altså gjort i en sådan grad, at det er lykkedes at få regeringen til at give sig lidt i forhold til de kvinder, som er på barselorlov.
Morten Messerschmidt (DF), 2021-05-28:
Det her er jo en diskussion, der også foregår i andre vestlige lande, bl.a. i Storbritannien, hvor Gavin Williamson, den britiske undervisningsminister, har fundet problemerne så alvorlige, bl.a. fordi 26 pct. af de studerende på King's University fandt, at vold var et passende redskab at bruge over for folk, der kom med hatespeech – og de har så selvfølgelig selv retten til at definere, hvad hatespeech er.
Lars Barfoed (KF), 2003-09-09:
Det vil jeg vende tilbage til, men først lige et par ord om den overordnede finanspolitik: Dansk økonomi er jo grundlæggende sund og robust, og derfor har vi været i stand til at modstå effekterne af de svigtende internationale konjunkturer bedre end så mange andre lande. Derfor har regeringen nu kunnet fremsætte et finanslovforslag for 2004, der på en gang skaber forbedringer og vækst i den offentlige service og fastholder skattestoppet og endda nedsætter personskatterne - alt sammen vel at mærke uden at fravige målsætningerne om at nedbringe den offentlige gæld frem mod år 2010 og øge beskæftigelsen.
Stinus Lindgreen (RV), 2024-10-11:
Jeg havde egentlig tænkt mig at spørge om noget andet, men i tråd med fru Louise Browns spørgsmål, når vi snakker om smage i netop nikotinprodukter, kan ordføreren så forklare mig, hvad de mest udbredte smage blandt børn og unge egentlig er i de her nikotinprodukter?
Birthe Skaarup (DF), 2001-01-18:
I Dansk Folkeparti mener vi, at såfremt der på nogen måde findes en effektiv og en lindrende behandling i forhold til alvorlige sygdomme, som er dokumenteret, må der ændres signaler og bevilges behandling til patienter med disse alvorlige sygdomme. Der er helt klart i forslaget stillet nogle kriterier op for, hvorledes tilskudsbevillingen fra Sundhedsstyrelsen skal ske, og det kan enhver jo læse her, også fru Anni Svanholt.
Kristian Jensen (V), 2008-04-14:
Hvis man tager de såkaldte energiafgifter og grønne afgifter og bilafgifterne, så er det ca. 10 mia. kr. Men vi har indført lettelser af beskatningen på arbejdsindkomst på over 20 mia. kr. - godt 10 mia. kr. i 2004 og ca. 10 mia. kr. vedtaget den 23. oktober sidste år.
Per Larsen (KF), 2022-05-19:
Det er vel også derfor, at man er blevet bedt om at udarbejde et oplæg, og der ligger faktisk et ganske udmærket oplæg, som har fået ros hele vejen rundt, og jeg synes jo, det er på tide, at man også sørger for at få indkaldt til nogle forhandlinger, sådan at vi kan komme i gang, for det haster simpelt hen ganske alvorligt.
Mai Mercado (KF), 2019-01-22:
I normeringsstatistikken kan man jo se, hvordan det ser ud for hver enkelt kommune på både børnehaveniveau og vuggestueniveau, og det er altså bare sådan, hvad enten hr. Jacob Mark kan lide det eller ej, at for mere end halvdelens vedkommende – og det gælder både vuggestueniveau og børnehaveniveau – er normeringerne enten svarende til eller bedre end det, BUPL er ude og anbefale.
Morten Bødskov (S), 2016-04-27:
Det, som Dansk Folkepartis formand, hr. Kristian Thulesen Dahl, påpeger, er, at i lyset af den usikkerhed, der er om dansk økonomi, og det pres, der er på de offentlige udgifter af forskellige årsager, er der ikke plads til skattelettelser i denne valgperiode.
Peter Hummelgaard (S), 2020-01-15:
Det, der jo har været opdraget hele vejen igennem – det, vi har sagt inden valget, det, vi sagde i valgkampen, det, vi har sagt efterfølgende, og også det, vi har bedt Ydelseskommissionen om – har jo været at se, om man kan finde på noget, der er bedre end kontanthjælpsloftet, og som finder nogle bedre balancer.
Frank Dahlgaard (UP), 2001-04-19:
For det første det her med, at det er så dyrt: Når Sverige har råd til 1½ års barselorlov, når Norge har råd til 1 års barselorlov, og når Island har råd til, de har i hvert fald 9 måneder, så har Danmark selvfølgelig også råd - eller har vi ikke? - til at forlænge barselorloven, om ikke andet så blot som SF foreslår.
Helge Adam Møller (KF), 2004-01-30:
Dette lille, men vigtige forslag kan gennemføres for et meget beskedent beløb, og vi er glade for på denne måde at hjælpe til at sætte Danmark på verdenskortet og hjælpe til, at disse mennesker efter endt karriere kan specialisere sig eller starte egen virksomhed frem for at gå på tidlig pension.
Dorte Bennedsen (S), 1999-11-25:
Hr. Helge Adam Møller sagde i sin tale: Mennesker, der kommer hertil i den hensigt at begå kriminalitet, skal ikke have opholdstilladelse. Jeg spurgte bare: Er der noget parti, der mener, at mennesker, der kommer herop i den hensigt, skal have lov at blive her og have opholdstilladelse?
Benedikte Kiær (KF), 2013-05-14:
Ifølge det, som Enhedslisten har beskrevet i deres beslutningsforslag, er det ikke kun begrænset til borgere, som modtager BPA; så er det også til borgere, som har brug for et hjælpemiddel for at kunne leve et liv som alle andre, altså i det hele taget borgere, som virkelig er afhængige af de hjælpemidler og den ydelse, som de får tildelt af kommunen.
Astrid Krag (SF), 2010-10-06:
Jeg kan forstå på regeringens støtteparti, Dansk Folkeparti – det udtalte de i foråret – at det for dem er helt afgørende, at det ikke kommer til at gå ud over kernevelfærden, altså vores børns daginstitutioner og folkeskoler, vores ældrepleje, alle de opgaver, der jo ligger ude i kommunerne.
Preben Bang Henriksen (V), 2016-03-17:
Vi har nu fået gjort det sådan i forhold til fremtidsfuldmagten, at man, efter at den er oprettet digitalt, skal forbi notarkontoret, dvs. skifteretten, og så skal notaren påtegne i fremtidsfuldmagten, at opretteren, fuldmagtsgiveren, populært sagt var ved sine fulde fem og kunne overskue, hvad det var, vedkommende skrev under på, ganske som tilfældet er med testamenter i dag.
Jacob Jensen (V), 2016-10-06:
Den simple matematik og udfordring er jo, at selv med den produktivitetsstigning, som vi oplever – vi oplever jo hvert eneste år, at teknologien udvikler sig; det er jeg fuldstændig enig med hr. Rasmus Nordqvist i, og det vil vi formodentlig og forhåbentlig også se i de kommende år – så vil vi jo stadig væk have en større udfordring med den demografiske udvikling, vi oplever ikke bare i Danmark, men i store dele af den vestlige verden med en ældre og ældre befolkning og en mindre og mindre del i den erhvervsaktive alder.
Bjørn Elmquist (RV), 1997-10-23:
Når vi nu tager de 52 mia. kr., som man kan sige har bevæget sig fra 1993 til 1998, 5 år, og sammenligner med det, som Venstre og De Konservative gerne vil på bare årets finanslov, hvor de taler om 23 mia. kr. i besparelser, hvilket altså er næsten halvdelen af det beløb, som man har rykket den samlede offentlige sektors balance med over en 5-årig periode, er det simpelt hen besparelsesforslag, som ville slå det danske samfund omkuld.
Niels Helveg Petersen (RV), 2000-03-30:
Det er jo det samme, der sker også i europapolitikken, at vi i fuldt mål må stå til ansvar for de beslutninger, vi er med til at træffe her i salen. Jeg vil ellers sige, at jeg i hvert fald for min egen del føler, at vores gøren og laden i europapolitikken er absolut underkastet overordentlig stærk offentlighed og mange debatter her i salen. Vi kan se, når dagen er gået, hvor mange meter spalteplads vi har brugt i dag på at diskutere europæiske anliggender.
Peter Skaarup (DF), 2001-01-16:
Jeg må sige, at jeg selvfølgelig glæder mig over, at SF i forbindelse med denne her debat kan sige, at man støtter initiativer, der sikrer en bedre udvikling i landdistrikterne, men jeg må så også sige, at det undrer mig meget, at man i den grad vil vente med initiativer.
Lars Løkke Rasmussen (V), 2010-10-05:
Regeringen er i gang med at bane vejen: Vi har sænket skatten på arbejde, så flere får en større interesse i at tage fat; vi har reformeret dagpengene, så tusindvis flere kommer i arbejde; vi har gjort det lettere for dygtige udlændinge at komme til Danmark, så flere virksomheder kan få de nøglemedarbejdere, de har brug for; vi har løftet den offentlige forskningsindsats, så forskningen er styrket med ca. 5 mia. kr. over de seneste 5 år; og vi har fremlagt en bred og markant plan for »Danmark i balance«, så hele Danmark kan komme med i væksten.
Erling Bonnesen (V), 2007-05-23:
Vi har rent faktisk erfaring for, hvis vi nu sådan lidt mere præcist holder os til forsamlingshusene, som ordføreren er inde på, at de steder, hvor der står nogle gode, lokale ildsjæle bag, hvor aktiviteterne er, og hvor ideerne er, får de jo netop lige præcis passet godt på forsamlingshuset, får det renoveret, får det malet, får det udbygget, sådan at de kan holde alle de lokale fester der.
Maja Panduro (S), 2010-02-24:
Spørgsmålet lyder: Vil ministeren oplyse, hvorvidt regeringens udgangspunkt for forhandlingerne om næste års kommuneaftale vil være den af finansministeren udmeldte nulvækst samt i bekræftende fald redegøre for, hvilke konsekvenser dette efter ministerens opfattelse vil have for kommunernes serviceniveau?
May-Britt Kattrup (LA), 2017-04-21:
Og det er rigtigt, at en er en for meget, og vi må prøve at gøre, hvad vi kan, for at undgå det, som jeg også har sagt i min ordførertale, hvor jeg har lagt meget op til og givet en meget detaljeret beskrivelse af initiativer, som kan gøre, at man kan undgå konkurser.
Kasper Roug (S), 2016-04-19:
Lovforslaget skal sikre de beføjelser, der er nødvendige for at leve op til kongeriget Danmarks internationale sikkerhedskontrolforpligtelser, og sikre, at nukleart materiale kun kan blive udnyttet fredeligt og ikke indgå i illegitime våbenprogrammer eller i forbindelse med terror.
Marlene Harpsøe (DF), 2010-04-09:
Den slags kan jeg slet ikke forstå nogen normale, raske mennesker ville kunne finde på at udføre, hvorfor vi i Dansk Folkeparti mener, det er vigtigt at få sat en stopper for børnemisbrugsmiljøet, og det skal bl.a. også ske ved at forbyde visuelt misbrug af børn.
Bertel Haarder (V), 2008-12-02:
Om det så skal føre til centrale regler a la dem, vi kender fra folkeskoleloven og friskoleloven, hvor der står, at undervisningen skal medvirke til at forberede eleverne til frihed og folkestyre, eller om vi skal holde fast i, at det må være de lokale politikere, der trækker den grænse, er måske netop en af de ting, som et udvalg med god grund kunne drøfte.
Morten Østergaard (RV), 2009-05-12:
Hvis man tror på det system, bør man så ikke også sige, at hvis kommunen har vurderet, at her er en person, der leverer det, der skal til for at være berettiget til sygedagpenge, så kommer det da hverken kommunen eller for den sags skyld de læger, der måtte have opgivet at behandle yderligere, ved, hvad den person så gør for at tage ansvar for sin sundhedssituation, også selv om det i øvrigt skulle være en anden diagnose end kræft.
Margrete Auken (SF), 2000-02-09:
Så må jeg bare konstatere, at det ministeren hermed har sagt, er, at nu har hun sluppet alle tøjlerne, og nu er det bare på blind tillid til Henning Christophersen og Ansaldo, som aldrig har leveret. Jeg vil godt lige spørge ministeren, om hun er opmærksom på, om der er nogen steder i verden, hvor Ansaldo tidligere har leveret ubemandede, fuldautomatiske tog?
Hans Christian Schmidt (V), 2002-05-16:
Som jeg har oplevet det, vil vi måske have rapporten, men om spredningsrisikoen må jeg sige, at det stadig vil forholde sig sådan, at det er fødevareministeren, der skal lave oplægget, og som jeg hørte fødevareministeren sige i samrådet, vil det ikke kunne være færdigt før ved ved udgangen af 2002.
Carsten Koch (S), 1999-10-26:
Jeg kan ikke sige, om kræftstyregruppen er i stand til at kunne svare fyldestgørende på lige præcis det konkrete spørgsmål, men jeg kan sige, at det er blevet pålagt kræftstyregruppen at finde frem til et godt og gedigent løft i indsatsen over for kræft.
Per Stig Møller (KF), 2004-04-13:
Må jeg minde om, at begrundelsen for 1980-kommissionen - det var ikke VK-regeringen, men det var Kjeld Olesen, der nedsatte den - jo var, at Danida var blevet meget, meget stærkt kritiseret, og der var en stor offentlig debat om rod og virvar i det hele.
Inger Støjberg (V), 2011-04-13:
Sandheden er bare, at det netop er en mellemting mellem TV-Shop og Hjallerup Marked, for det er nemlig ikke alt, hvad man hører der, man skal tro på er sandt, og effekten af 6 ugers selvvalgt uddannelse er bare ikke høj, vil jeg sige til hr. Bjarne Laustsen.
Søren Espersen (DF), 2021-04-22:
Men i forhold til at hr. Karsten Hønge skildrer det, som om han er i stand til at vurdere, hvordan trusselsbilledet er, 5 år inden vi indgår det næste forsvarsforlig, vil jeg sige, at det tror jeg ikke engang at der er nogen af vores bedste militære analytikere der tør spå om.
Pia Olsen Dyhr (SF), 2008-05-21:
Jeg er godt opmærksom på, at de er kontraktligt forpligtet, men det forhindrer faktisk ikke Folketinget i med et aktstykke i Finansudvalget at give pengene tilbage til DSB og sige: Vi er faktisk villige til at bruge de her penge til at lease tog.
Mariann Fischer Boel (V), 1998-11-24:
Jeg mener, at det er blevet sagt tidligere, at grunden til, at vi har den specielle ordning - altså den bruttoskatteordning de første 3 år - er, fordi man somme tider flytter en hel familie hertil fra det land, de kommer fra, og det er forbundet med en masse omkostninger, og så er det jo også sådan, at vi har en relativt høj skattesats i Danmark sammenlignet med de lande, som de nøglemedarbejdere og forskere ofte kommer fra.
Lars Løkke Rasmussen (V), 2003-10-08:
Derfor er det også udtryk for regeringens holdning, når jeg til det spørgsmål, som hr. Klaus Hækkerup har rejst, svarer, at spørgsmålet om, hvorledes eventuelle forandringer i den kommunale struktur, vi måtte beslutte til foråret, implementeres, tager vi stilling til, når vi har besluttet, hvilke ændringer vi ønsker.
Astrid Krag (S), 2021-02-10:
Vi har fra start prioriteret at styrke velfærdssamfundet, og det gælder også i forhold til børnefamilierne, for vi ved, hvordan det stærke velfærdssamfund giver frihed og skaber rammer om vores hverdag: at man som kommende forældre kan være tryg ved, at de mindste bliver passet i gode vuggestuer og børnehaver og de større går i skole, og at vores unge mennesker kan uddanne sig, men også, at der er et solidt sikkerhedsnet, der griber dem, der er udfordret.
Birthe Rønn Hornbech (V), 1999-05-25:
, når det ikke var så længe siden, vi havde det til første behandling, og vi har anden behandling i dag. Nu kan jeg jo ikke vide, om fru Dorte Bennedsen, der godt nok har siddet utrolig mange år her i Folketinget, er uvidende om, hvordan arbejdet foregår i Folketinget, eller bare taler imod bedre vidende for at vildlede befolkningen eller Folketinget eller Folketingstidende, eller hvad fru Dorte Bennedsen har tænkt sig.
Magnus Heunicke (S), 2020-05-20:
Den 12. maj, tirsdag i sidste uge, skrev jeg derfor til alle 98 kommunalbestyrelser for at gøre opmærksom på aftalens indhold, og jeg opfordrede kommunerne til allerede nu at gå i gang med overvejelser om, hvordan man lokalt vil sikre genetablering af den nødvendige hjælp til ældre, som midlertidigt har måttet leve uden eller med kun begrænset hjælp.
Karsten Hønge (SF), 2021-01-22:
Altså, jeg skal bare bede statsministeren om at forholde sig til det her med, at fattigdom skulle føre til beskæftigelse, hvor oplevelsen jo langt hen ad vejen er, at fattigdom fører apati, opgivenhed, og at man i stedet for snubler på vejen ind på markedet.
Per Clausen (EL), 2007-02-27:
Det betyder i hvert fald, at der under alle omstændigheder er behov for et forløb over længere tid, hvor man kan pålægge private at dokumentere, at deres kloakker er i ordentlig stand, og at de jævnligt tilses, og derefter kunne det så være fornuftigt at opsætte rottespærrer.
Martin Henriksen (DF), 2015-10-21:
Vi mener, at der med det her lovforslag, som vi også tilkendegav før valget, er en række problemer, fordi man pålægger de offentlige myndigheder, herunder politiet, en række administrative byrder, som vi ikke er sikre på at der er så gode argumenter for at pålægge dem, for så går tiden jo fra alt muligt andet. Vi har også bemærket, at det fremgår af lovforslaget, at man lægger op til, at f.eks. andre lande ikke skal kunne få del i oplysningerne i Eurodac.
Pernille Rosenkrantz-Theil (S), 2022-03-16:
Og det er jo fuldstændig rigtigt, at det forslag, vi behandler her i dag, er blevet bragt til os politikere fra parterne med et stort ønske om, at man kunne få lov til ikke at skubbe en undervisningspukkel foran sig til kæmpestor gene for arbejdsmiljøet på skolerne og i øvrigt til gene for eleverne, som jo så ville skulle stille op til eftermiddags- og aftenundervisning, weekendundervisning og alt muligt andet i en tid, hvor der simpelt hen er brug for, at der kommer ro på igen.
Morten Østergaard (RV), 2010-01-13:
Når finansministeren siger, at han håber, at alle andre partier vil tage del i det, vil han så lytte til økonomiministeren og til Det Radikale Venstres formand, som har opfordret til, at man lader de ansvarlige partier, der lavede velfærdsaftalen, træde sammen og diskutere udfordringen, når nu finansministeren har skabt et billede af den her med udgangen af januar, eller hvornår det nu var, den kom?
Lise von Seelen (S), 2007-05-23:
Kunne jeg have valgmuligheder i min hverdag til at vælge, hvad jeg gerne vil beskæftige mig med, i stedet for at jeg måske sidder ensom og ikke har mulighed for at få den inspiration, der er ved enten selv at gøre noget eller i særdeleshed at gøre noget sammen med andre mennesker?
Søren Søndergaard (EL), 2002-01-29:
Men man kan jo ikke begrænse antallet af folk, der søger, i hvert fald ikke ret meget, og det vil sige, at når man så skal udvælge, hvem af dem, der søger, der så skal være de 500, der skal have indfødsret, bliver man jo nødt til at undersøge dem alle sammen, medmindre man vil indføre et lodtrækningsprincip. Derfor forstår jeg simpelt hen ikke i den argumentation, der fremlægges, hvordan man kommer uden om den undersøgelse, som i dag gennemføres af embedsværket grundigt, seriøst, uden nogen påviselige fejl og mangler efter nogle retningslinjer, som er vedtaget af et flertal i Folketinget, vel at mærke nogle retningslinjer, jeg ikke deler - vi skal huske, at jeg er uenig i de retningslinjer, som er vedtaget - men jeg anerkender, at der er et flertal, der har vedtaget de retningslinjer, og at embedsværket undersøger på baggrund af de retningslinjer, et flertal har vedtaget.
Birthe Skaarup (DF), 2002-04-17:
Faktum er, at den aftale, der blev indgået i november måned forrige år mellem en række partier, nu følges op af lovgivning med nogle delelementer, som på det pågældende tidspunkt var uafklarede, og efter min mening er det nogle elementer, der lægger op til lidt mere liberalisering.
Frank Jensen (S), 2000-03-30:
Her er det så, vi siger: Da EU ikke har og ikke kan tilslutte sig den europæiske menneskerettighedskonvention, så vil vi på grundlag af alt det, der allerede ligger i Traktatens artikel 6, på grundlag af den praksis, der er ved domstolene, som er retskilder, synliggøre, hvordan borgernes menneskerettigheder er, hvordan deres retsstilling er over for EU-institutionerne.
Hans Christian Schmidt (V), 2003-01-22:
Og jeg vil sige: Den linje, der ligger fra den nuværende regering - jeg er ikke sikker på, at det er det samme som fra SF's side - men den linje, der ligger fra den nuværende regering på pesticidområdet og til den daværende regering på pesticidområdet, ja, det skulle være helt nyt for mig i hvert fald, hvis den har ændret sig, sådan at den daværende regering var kommet længere med de midler end den nuværende regering, al den stund jeg har arvet den pesticidhandlingsplan.
Line Barfod (EL), 2009-05-04:
Folk falder ikke om af sult på gaden, men som vi hørte forleden i det brev, som vi have fået tilsendt fra to piger, hvis mor er på starthjælp, så findes der altså børn i Danmark, der går sultne i seng, fordi deres mor er på starthjælp og ikke har råd til at købe mad.
Kristian Thulesen Dahl (DF), 1998-01-29:
Det er blevet lovet ved talrige lejligheder, men der er ikke kommet noget, og derfor er spørgsmålet til hr. Tommy Dinesen: Vil SF sammen med Dansk Folkeparti være med til at forsøge at gennemtvinge en sådan undersøgelse, så vi på samlet EU-niveau får en oversigt over konsekvenserne af afskaffelsen?
Pernille Vermund (NB), 2021-03-05:
Den handler om nedværdigelse og forhånelse på baggrund af en række parametre, og når man er imod racismeparagraffen, er det ikke, fordi man er imod, at trusler skal være ulovlige eller injurier skal være ulovlige, så er det, fordi man siger: I et åbent samfund med ytringsfrihed og forhåbentlig også en fri debat må vi kunne tåle mere, fordi vi tror på, at jo mere vi kan udtrykke os i ord og – hvad skal man sige – fægte med ord og ikke med sværd, jo mere vil man afbøde den risiko, der er, når man forbyder folk at komme af med deres galde, hvis man kan sige det sådan, som jo indimellem kan virke forhånende, nedværdigende, stødende.
Ole Sohn (SF), 2000-01-14:
Jeg vil gerne sige, at jeg deler hr. Kaj Ikasts opfattelse af, at vi skal sikre nogle gode betingelser og vilkår for søfarten og dermed også for havnevirksomheden, og vi skal sikre os, at alle danske havne, som kan indgå i et transportnet, kan komme til at fungere på et professionelt godt grundlag.